ফের ইরানকে কড়া হুঁশিয়ারি ট্রাম্পের!

ওয়েব ডেস্ক : ফের একবার ইরানকে (Iran) কড়া হুঁশিয়ারি দিলেন মার্কিন প্রেসিডেন্ট ডোনাল্ড ট্রাম্প (Donald Trump)। বুধবারের মধ্যে যদি শান্তি চুক্তি সম্পন্ন না হয়, তাহলে তেহরানে (Tehran) আবার হামলা করা হবে বলে হুঁশিয়ারি দিয়েছেন তিনি। ফলে পশ্চিম এশিয়ায় ফের একবার যুদ্ধের মেঘ ঘনাচ্ছে বলেই উদ্বেগ প্রকাশ করছেন আন্তর্জাতিক বিশেষজ্ঞরা।

শুক্রবার অ্যারিজোনা থেকে ওয়াশিংটনে ফেরার সময় সাংবাদিকদের মুখোমুখি হয়েছিলেন ট্রাম্প (Trump)। সেই সময় তিনি হুঁশিয়ারি দিয়ে বলেছেন, “সম্ভবত আমি এটাকে আর সম্প্রসারিত করতে চাইব না। এবং ইরানের বন্দর যেমন থমকেই আছে, তেমনই রাখা হবে। যদি সেটাই থাকে তাহলে আমরা বোমা ফেলা শুরু করব আবার।'”

আরও খবর : হরমুজ প্রণালী খুলে দিল ইরান, ধন্যবাদ দিলেন ট্রাম্প, হঠাৎ কী কারণে? দেখুন বিগ আপডেট

মূলত আগামী ২১ এপ্রিল শেষ হচ্ছে আমেরিকা (America) ও ইরানের (Iran) মধ্যে যুদ্ধবিরতির মেয়াদ। ২০ এপ্রিল দুই দেশের মধ্যে ইসলামাবাদে শান্তি বৈঠক হেওয়ার কথা। তবে এই বৈঠক ফলপ্রসূ হয় কি না, সে দিকে তাকিয়ে গোটা বিশ্ব। অন্যদিকে গত ১১ এপ্রিল শান্তি বৈঠক করেছিল দুই দেশ। ২১ ঘন্টা ধরে সেই বৈঠক চলে। কিন্তু কোনও রফাসূত্র মেলেনি। তবে সমাধানসূত্র না মিললে আবারও যুদ্ধ শুরু হয়ে যেতে পারে বলেই মনে করা হচ্ছে। কিন্তু এর মাঝে হুঁশিয়ারি দিলেন ট্রাম্প।

এদিকে ইরান যুদ্ধের জেরে অনেক সময় ধরে অবরুদ্ধ ছিল হরমুজ প্রণালী (Strait of Hormuz)। যার ফলে গোটা বিশ্ব সংকটে ভুগছে। এর মাঝেই শুক্রবার হরমুজ খোলার কথা ঘোষণা করেছে ইরান। তা নিয়ে ধন্যবাদ জানিয়েছিলেন মার্কিন প্রেসিডেন্ট। কিন্তু এর পরেই হুঁশিয়ারি দিলেন, শান্তি চুক্তি না হওয়া পর্যন্ত বন্ধ থাকবে হরমুজ প্রণালী।